President belowe werkskepping, transformasie en ekonomiese groeiPres. Cyril Ramaphosa lewer sy toespraak by die ANC se 107de verjaardagviering en die bekendstelling van die party se 2019-verkiesingsmanifes. Foto: ANA Pres. Cyril Ramaphosa het Saterdag aan duisende ANC-ondersteuners by die Moses Mabhida-stadion in Durban gesê die regerende party moenie sy suksesse in die nuwe demokratiese Suid-Afrika as vanselfsprekend aanvaar nie. Ramaphosa het gepraat by die ANC se 107de verjaardagviering en die bekendstelling van die party se 2019-verkiesingsmanifes. Die stadion was volgepak met ondersteuners wat vanaf 06:00 vanoggend die stadion binnegestroom het. Ramaphosa meen die ANC het baie bereik oor die afgelope jaar en ŉ stewige fondament gelê vir groei en hernuwing in die samelewing. “Die vordering wat ons gemaak het, is allermins onomkeerbaar. Ons kan nie die suksesse wat ons bereik het as vanselfsprekend ervaar nie,” het Ramaphosa gesê. Hy het weereens soos talle kere vantevore ŉ beroep op ANC-strukture gedoen om te verenig ter wille van sosiale en ekonomiese transformasie. Hy sê die party erken dat hy “vir ŉ aantal jaar” nie aan verwagtinge voldoen het nie. Ondersteuners het die stadion volgepak by die ANC se 107de verjaardagviering en die bekendstelling van die party se 2019-verkiesingsmanifes. Foto: ANA Ramaphosa sê die redes vir die kwynende vertroue in die party is deeglik tydens die ANC se 54ste nasionale konferensie in Desember 2017 bespreek en ŉ program is begin om hierdie foute te herstel. “Die ANC het begin om homself reg te ruk. Ons vra julle om saam met ons op hierdie pad van selfkorreksie en hernuwing te stap. Kom ons wees mekaar se gids op hierdie reis. Ons doen ŉ beroep op die mense van Suid-Afrika om weereens hul vertroue in die ANC te plaas in ons najaag van groei, werkskepping, radikale ekonomiese en sosiale transformasie en nasionale eenheid,” het hy gesê. Die president het lank en breedvoerig gepraat oor werkskepping en ŉ getransformeerde, inklusiewe ekonomie. Hy het verwys na die herstel van beleggersvertroue, beleidsekerheid en die uitroei van korrupsie in die staatsektor. “Ons sal met mening en bewustelik die regering se massiewe verkrygingsbesteding gebruik om ons ekonomiese transformasiedoelwitte te bereik en werkskeppings en gelokaliseerde herindustrialisering te ondersteun,” het hy gesê. Mmusi Maimane, leier van die DA, het in reaksie op Ramaphosa se toespraak gesê die ANC se verkiesingsmanifes bevestig dat die party nie verander het nie en dat Ramaphosa “net ŉ ander bestuurder vir hierdie heeltemal gebreekte voertuig is”. “Sy toespraak vandag was weereens net vol leë beloftes aan alle Suid-Afrikaners wat hy nooit sal nakom nie,” het Maimane in ŉ verklaring gesê. Die opposisieleier sê drie dinge was baie duidelik toe daar na Ramaphosa geluister is, naamlik: Die ANC het nie verander nie; Ramaphosa kan nie die dringende verandering bring wat die land nodig het nie; en Ramaphosa maak net leë beloftes. Maimane meen Ramaphosa toon nie die leierskap en dringendheid om Suid-Afrika se probleme op te los nie en al sy oplossings is langtermyn, terwyl die land onmiddellike verandering nodig het. “Ramaphosa belowe 275 000 nuwe werksgeleenthede per jaar, maar in die eerste jaar van sy presidentskap het Suid-Afrika 278 000 werksgeleenthede verloor. Hy het meer werksgeleenthede in sy eerste jaar verloor as wat hy nou belowe om te skep. Dit wys net hoe betekenisloos sy beloftes is.”